Creșterea anuală a migrației în anul 2018 este de peste 3.500 de persoane, cea mai mare din 2015 încoace, potrivit datelor consultate de Edupedu.ro în baza de date a INS. După anii 2008 și 2009, când cifrele de migrație erau foarte mari la nivelul întregii populații, nu numai pe aceste categorii de vârstă, a urmat o perioadă cu scăderi constante și consistente ale migrației temporare de lungă durată a tinerilor și copiilor. În anul 2014 era atins un punct de minimum. Apoi în ultimii 4 ani au fost creșteri constante.

Numărul tinerilor și copiilor din grupa de vârstă 0-19 ani a fost în 2018 de 44.048 de elevi, asta înseamnă un potențial de 1.761 de clase de școală a câte 25 de elevi. Datele vin în contextul în care în 2018 România a avut cea mai mare migrație din ultimii 9 ani: populația unui oraș cât Ploiești a plecat din țară.

Pe grupe de vârstă, cea mai mare creștere a emigrației este între 15 și 19 ani, mai ales în rândul băieților, potrivit datelor INS. O creștere mare are și grupa de vârstă 0-4 ani. De asemenea, se poate observa că și grupa 5-9 ani consemnează o creștere față de anii trecuți.

În ultimii 4 ani au plecat din țară 855.175 de români, adică 4,4% din populația rezidentă a României la data de 1 ianuarie 2019.

Migraţia internaţională temporară de lungă durată se referă la persoane care îşi schimbă reşedinţa obişnuită pentru o perioadă de cel puţin 12 luni în perioada de referinţă. Iar emigranţi sunt persoanele care emigrează în străinătate pentru o perioadă de cel puţin 12 luni, potrivit metodologiei INS.

Numărul elevilor din sistemul de învățământ românesc este într-o scădere continuă, pe măsură ce populația scade din cauze demografice naturale sau din cauza migrației. Datele Institutului Național de Statistică arată că de la 3.497.228 de copii și elevi înscriși în învățământul preuniversitar în anul 2007, în anul 2017 numărul ajunsese la 3.039.690. O scărede de 457.538 de copii și elevi, reprezentând 13,8%.

Reducerea populației școlare înseamnă implicit reducerea numărului de clase și chiar desfințarea școlilor. Din 8.230 de școli înregistrate oficial în 2007, au mai rămas 7.047 de unități de învățământ 10 ani mai târziu (-14,4%). Fenomenul este prezent cu mai mare amploare în mediul rural și în orașele mici.

FOTO: pixabay.com

Donează prin Transfer Bancar CONT LEI:RO76BTRLRONCRT0471641001 CONT EURO:RO26BTRLEURCRT0471641001 Deschis la BANCA TRANSILVANIA